15Bivudúgá bí Sámson 1Ńdɔ̄ á fɔ̄ɔ̄ á ngábɔ̄ nâ, ábǒg mə́kwé mə́ ovə́ga, ńdɔ Sámson a ngákə bəbə̌ mīníngá wōē, a bələ́ mǎn ékə́lá; nyé nâ: “Mayi nâ bía miníngá wama bǐ kə̄ á etun ndá étēde.” Hədá ǹkiɛ́ fám təge yə́bə̄ naa á nyî étēde. 2Ńdɔ ǹkiɛ́ á ngādzó nâ: “Mə ngátsog nâ ǒ ngavíni yǎ nye ǹnə́m; ńdɔ mə ngávə́ nye m̀gbə̄mgbá mvóé wóé.” Dzam dá, ngá é mānyāŋ á nə́ nyē á mvús a nə ai m̀fí a lodo nyé ? Nɔŋɔ́ hḿ nyé á məyian mə́ ényɔ́ ḿbɔ̄g !” 3Sámson nyé ai bɔ́ nâ: “Ábōg dí ńdɔ mǎ zu bɔ̌ bidzo koá ású Fīlísta, éyɔŋ mǎyī bɔ́ bɔ ábē.” 4Ńdɔ hḿ Sámson a ngákə, a bǐ mvāg miǹtɛd mílɛ́, a nɔŋɔ́ fə ngoe; ǎ ngabɔ́g bɔ̄ ngə́m ai é ngə́m fóg, a tumú ngoe á zāŋ ngə́m ébɛ̄. 5Á mana a ngáman bɔi ndóan á ngoe, ńdɔ a ngádzoge mvǎg nə́ é kə̄ á mə̄fúb mə́ óvə́gā bəfilísta, é ngádígi məsie ai ovə́gā émēn, ai məfúb mə́ olívā fə dzam də́dā. 6Ńdɔ Filísta bə́ ngásílī nâ: “Zá á və̄ bɔ é dzam dí ?” Bɔ́ nâ: “Sámson, ǹnóm ngɔn mǎn Timnít ású á ngánɔŋ ngál a və́ə́ nyē m̀gbəmgbá mvóé wóé.” Ńdɔ̄ Filísta bə́ ngásɔ́ bə́ mān dígī é mīníngá nyɔ̄ ai ndá ésīá ai ndóan. 7Ńdɔ̄ Sámson a ngádzó ai bɔ́ nâ: “Ngə́ éyə miná bɔ̄ nálā mə́ tam hḿ kǔn māmēn, mə́ zū sɔ́ vɔ̄bi.” 8Ńdɔ a ngákpe bɔ́ sɔ́ bēn sɔ́ a kúlī fə̄ bɔ̄ tutulí; ńdɔ a ngásigi a kə́ tɔbɔ á ḿbǎn ákɔ́g yā étam.